الانفجار السكانى هو اللى وصلنا للى احنا فيه ده ده كله عشان مشينا بكلام النبى محمد عن زيادة النسل ازاى النبى يعمل فينا كده
فعلًا ، بجد؟ ، الانفجار اللي وصلنا للي احنا فيه عشان مشينا بكلام النبي محمد؟ ، وإزاي يعمل فينا كده فعلًا؟  أحييك صراحة على المستوى دا من الشبهات ، جديد عليا.  هو أنتوا يا جماعة مش بتفكروا في الكلام قبل ما تقولوه طيب ، وللا إيه؟  بالنسبة للصين طيب؟ ، اللي فيها مليار ونصف المليار إنسان ، الإنفجار السكاني اللي هما فيه دا عشان مشيوا على كلام مين بقى؟  طب الهند اللي فيه مليار وربع المليار إنسان ، مشيوا على كلام مين؟  طب الولايات المتحدة الأمريكية ، اللي فيها 350 مليون إنسان ، مشيوا على كلام مين؟  كل دول مسلمين طبعًا زي ما احنا عارفين!  مش كده والله! ثم إنت ليه معتبر الانفجار السكاني مشكلة أصلًا؟  أنا راجل بأدرس اقتصاد بقالي 4 سنين ، وكل الناس بتتكلم على المورد البشري كثروة هائلة ، وماحدش بيتكلم عنه كمشكلة إلا في حالة الدول الفاشلة ، مثلًا مثلًا يعني تعرف أن من أعلى أماكن العالم من حيث الكثافة السكانية (اللي عدد الناس مقابل مساحة الأرض) هي "أوروبا" المتحضرة؟ وأمريكا المتحضرة برضه؟  ليه معتبر أن السكان سبب تخلفنا أصلًا؟ ، وللا هو أي كلام بيتكرر وخلاص؟  الدول الأولى على العالم من حيث الكثافة السكانية كثير منها دول متقدمة بمعنى التقدم المادي.  الصين ، والهند ، وأمريكا والبرازيل وروسيا واليابان ، كل دول عندهم عدد سكان أكبر (يعني من حيث العدد) وكثافة سكانية أكبر (يعني من حيث المساحة المتاحة للسكان دول) من مصر ، ولو شيلنا مصر من المقارنة ، فهتدخل في القايمة ألمانيا وفرنسا وإيطاليا وإنجلترا ، كل دول ، عندهم تعداد أكبر من الدول العربية ، وعندهم كثافة سكانية أكبر. فأنت ما تجيبش بلاويك ع الانفجار السكاني من أساسه.  ثم ما تجيبش بقى مشكلة الانفجار السكاني على النبي!  حاجة غريبة جدًا والله! نفكّر في الكلام قبل ما نقوله هنستريح ونريّح غيرنا!